Folketing
2000-01-14

Tak til ministeren for redegørelsen! Den indeholder meget, som CD kan tilslutte sig. Det er, om ikke alt godt fra havet så alt godt fra asfalten, men vi er ikke begejstrede for det hele. Mange af ordene, udformningerne, er tvivlsomme. Når man på side 1 læser om at begrænse byspredningen, og at byfortætning vil give mulighed for begrænsning af miljøbelastningen, så rejser det allerede et par spørgsmål, som jeg kunne bruge hele min taletid på. Jeg er ikke så sikker på, at en byfortætning giver mindre miljøbelastning; det er jeg slet ikke enig i. Det kan jeg i hvert fald argumentere for. Men hvis man endelig vil gå ind for at begrænse byspredningen, så skal man bare kigge på prestigeprojektet Ørestaden. Det er vel en byspredning, der vil noget. Og det gigantvarehus, der nu skal bygges derude, er virkelig en byspredning. Derfor synes jeg, at hele det her afsnit er meget tvivlsomt.